উচ্চশিক্ষায় সরকার বিনিয়োগ করবে, না অভিভাবক বিনিয়োগ করবে, না দেশি-বিদেশি আর্থিক সংস্থা বিনিয়োগ করবে এটা পুরোপুরি ‘পলিসি’র ব্যাপার — ‘পলিসি’র ব্যাপার নিয়ে বাকতিণ্ডা খুবই স্বাভাবিক, সেই স্বাভাবিকতার একটা অপরিহার্য কর্মপদ্ধতি হল সৃষ্ট অসন্তোষের ভেতরে পৌঁছে অসন্তোষের প্রকৃতিটাকে আগে বুঝতে পারা। তা না করে অসন্তোষ ছত্রভঙ্গের পুলিশি তৎপরতা ‘দানা বাঁধতে দেব না’ নামক দেউলিয়াত্বের প্রকাশ ঘটায়। যা যেকোনো সরকারের রাজনৈতিক দেউলিয়াত্বকেই সবার আগে সামনে নিয়ে আসে। এখন সরকার যদি ‘পাটোয়ারি বুদ্ধি’ ‘পুলিশি বুদ্ধি’ ‘সামরিক বুদ্ধি’ দিয়েই ‘সব সমস্যার সমাধান দিতে পারে আল-কোরান’ ধরনের ‘স্ট্র্যাটেজিক গুরু’র আসনে নিজেকে আবদ্ধ করে রাখেন তাহলে ‘রাজনীতি’ তো আর থাকে না — চারিদিক থেকে তখন সুবাহানাল্লাহ, সুবাহানাল্লাহ ছাড়া তো আর কিছুই শোনা যাবে না।